《题赐上尊封识小帖》
明代·杨荣

圣皇昔御西内时，万机多暇乐雍熙。传宣廷臣近玉陛，赐坐转觉天颜怡。

亲调异馔出金鼎，八珍之味和羹糜。上尊九酲出天府，琼浆玉酪甘如饴。

内园朱樱新荐后，粲若骊珠光陆离。银罂翠釜递传送，阖室均得沾恩私。

当时感激荷荣宠，铭心镂骨无穷期。黄封题识最严密，洞庭春色何珍奇。

墨花如云注霜玺，龙香绕瓮犹淋漓。恍疑晴霞隐玄雾，朱文小篆蟠蛟螭。

尚书宝此弗敢置，锦笺玉轴加装池。虹光荧煌动四壁，坐觉雨露添华滋。

摩挲此卷倍增感，何幸深蒙圣主知。恩波浩荡比沧海，聊写悃幅成歌诗。

愿公什袭同拱璧，盛德荣名万古垂。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。